CELEX: 32011D0095
Language: el
Date: 2011-02-11 00:00:00
Title: 2011/95/ΕΕ: Απόφαση της Επιτροπής, της 11ης Φεβρουαρίου 2011 , για την έγκριση μεθόδου ταξινόμησης σφαγίων χοίρων στο Μεγάλο Δουκάτο του Λουξεμβούργου [κοινοποιηθείσα υπό τον αριθμό Ε(2011) 750]

12.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 38/40
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 11ης Φεβρουαρίου 2011
   για την έγκριση μεθόδου ταξινόμησης σφαγίων χοίρων στο Μεγάλο Δουκάτο του Λουξεμβούργου
   [κοινοποιηθείσα υπό τον αριθμό Ε(2011) 750]
   (Το κείμενο στη γαλλική γλώσσα είναι το μόνο αυθεντικό)
   (2011/95/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 43 στοιχείο ιγ), σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Το παράρτημα V σημείο B.IV παράγραφος 1 του κανονισμού (ΕΚ) αριθ. 1234/2007 προβλέπει ότι για την ταξινόμηση σφαγίων χοίρων, η περιεκτικότητα σε άπαχο κρέας εκτιμάται με μεθόδους ταξινόμησης που εγκρίνονται από την Επιτροπή. Επιτρέπεται να εγκρίνονται μόνο στατιστικώς αποδεδειγμένες μέθοδοι που βασίζονται στη φυσική μέτρηση ενός ή περισσοτέρων ανατομικών μερών του σφαγίου χοίρου. Η έγκριση των μεθόδων ταξινόμησης εξαρτάται από την τήρηση μέγιστης ανοχής για το στατιστικό σφάλμα εκτίμησης. Η ανοχή αυτή καθορίζεται στο άρθρο 23 παράγραφος 3 του κανονισμού (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφαγίων βοοειδών, χοίρων και προβάτων καθώς και για την κοινοποίηση των σχετικών τιμών (2).
            
         
               (2)
            
            
               Το Μεγάλο Δουκάτο του Λουξεμβούργου θεωρεί ότι είναι απολύτως αναγκαία η επικαιροποίηση του εθνικού τύπου, προκειμένου να ληφθεί υπόψη η πρόοδος που επιτεύχθηκε στον ζωοτεχνικό τομέα κατά την τελευταία εικοσαετία. Η τελευταία επικαιροποίηση της εξίσωσης εκτίμησης του άπαχου κρέατος που χρησιμοποιεί το όργανο ταξινόμησης τοποθετείται χρονικά στο 1989 και εγκρίθηκε με την απόφαση 89/51/ΕΟΚ της Επιτροπής (3).
            
         
               (3)
            
            
               Κατά συνέπεια, το Μεγάλο Δουκάτο του Λουξεμβούργου ζήτησε από την Επιτροπή την έγκριση μιας μεθόδου ταξινόμησης σφαγίων χοίρων στο έδαφός του και υπέβαλε λεπτομερή περιγραφή της δοκιμής τεμαχισμού, αναφέροντας τις αρχές στις οποίες βασίζεται η μέθοδος αυτή, τα αποτελέσματα της δοκιμής τεμαχισμού και την εξίσωση που χρησιμοποιήθηκε για την εκτίμηση της εκατοστιαίας αναλογίας άπαχου κρέατος στο πρωτόκολλο που προβλέπεται στο άρθρο 23 παράγραφος 4 του κανονισμού (ΕΚ) αριθ. 1249/2008.
            
         
               (4)
            
            
               Από την εξέταση της αίτησης αυτής προέκυψε ότι πληρούνται οι όροι έγκρισης της εν λόγω μεθόδου ταξινόμησης. Συνεπώς, η εν λόγω μέθοδος ταξινόμησης θα πρέπει να εγκριθεί στο Μεγάλο Δουκάτο του Λουξεμβούργου.
            
         
               (5)
            
            
               Δεν επιτρέπεται καμία τροποποίηση του οργάνου ή της μεθόδου ταξινόμησης παρά μόνο με την έκδοση νέας απόφασης της Επιτροπής βάσει της κτηθείσας πείρας. Για τον λόγο αυτό, η παρούσα έγκριση μπορεί να ανακληθεί.
            
         
               (6)
            
            
               Επομένως, η απόφαση 89/51/ΕΟΚ πρέπει να καταργηθεί. Εντούτοις, λαμβανομένων υπόψη των τεχνικών περιστάσεων που συνδέονται με την εισαγωγή νέων οργάνων και νέας εξίσωσης, είναι σκόπιμο να εξακολουθήσει να εφαρμόζεται η μέθοδος ταξινόμησης σφαγίων χοίρων που εγκρίθηκε με την απόφαση 89/51/ΕΟΚ έως τις 28 Φεβρουαρίου 2011.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο Μεγάλο Δουκάτο του Λουξεμβούργου επιτρέπεται η χρήση της ακόλουθης μεθόδου για την ταξινόμηση των σφαγίων χοίρων σύμφωνα με το παράρτημα V σημείο B.IV παράγραφος 1 του κανονισμού (ΕΚ) αριθ. 1234/2007: το όργανο με την ονομασία «Hennessy Grading Probe (HGP 4)» και οι σχετικές μέθοδοι εκτίμησης, που περιγράφονται λεπτομερώς στο παράρτημα.
   Άρθρο 2
   Δεν επιτρέπεται καμία τροποποίηση του οργάνου ή της μεθόδου εκτίμησης.
   Άρθρο 3
   Η απόφαση 89/51/ΕΟΚ καταργείται.
   Εντούτοις, έως τις 28 Φεβρουαρίου 2011, το Μεγάλο Δουκάτο του Λουξεμβούργου μπορεί να εξακολουθήσει να εφαρμόζει τη μέθοδο ταξινόμησης σφαγίων χοίρων που εγκρίθηκε με την απόφαση 89/51/ΕΟΚ.
   Άρθρο 4
   Η παρούσα απόφαση απευθύνεται στο Μεγάλο Δουκάτο του Λουξεμβούργου.
   
      Βρυξέλλες, 11 Φεβρουαρίου 2011.
      
         
            Για την Επιτροπή
         
         Dacian CIOLOŞ
         
            Μέλος της Επιτροπής
         
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 337 της 16.12.2008, σ. 3.
   
      (3)  ΕΕ L 20 της 25.1.1989, σ. 31.
   
      ΠΑΡΑΡΤΗΜΑ
      
         Μέθοδος ταξινόμησης σφαγίων χοίρων στο Μεγάλο Δουκάτο του Λουξεμβούργου
      
      
                  1.
               
               
                  Η ταξινόμηση των σφαγίων χοίρων πραγματοποιείται με το όργανο που ονομάζεται «Hennessy Grading Probe (HGP 4)».
               
            
                  2.
               
               
                  Το όργανο είναι εφοδιασμένο με καθετήρα διαμέτρου 5,95 χιλιοστών (6,3 χιλιοστών στη λεπίδα που βρίσκεται στο άνω άκρο του καθετήρα), που περιλαμβάνει φωτοδίοδο (Siemens LED τύπου LYU 260-EO) και φωτοανιχνευτή τύπου Silonex SLCD-61N1, με απόσταση λειτουργίας 0 έως 120 χιλιοστών. Οι μετρούμενες τιμές μετατρέπονται σε εκτιμώμενη περιεκτικότητα σε άπαχο κρέας από το ίδιο το HGP 4 ή από υπολογιστή συνδεδεμένο με αυτό.
               
            
                  3.
               
               
                  Η περιεκτικότητα του σφαγίου σε άπαχο κρέας υπολογίζεται σύμφωνα με τον ακόλουθο τύπο:
                  LMP = 62,49268 – 0,94725·F + 0,16604·Μ
               
            
                  4.
               
               
                  όπου:
                  
                              LMP
                           
                           
                              =
                           
                           
                              εκτιμώμενη εκατοστιαία αναλογία άπαχου κρέατος στο σφάγιο,
                           
                        
                              F
                           
                           
                              =
                           
                           
                              το πάχος του νωτιαίου λίπους (συμπεριλαμβανομένου του δέρματος), σε χιλιοστά, το οποίο μετράται σε απόσταση 7 εκατοστών από το μέσον του τεμαχισμένου σφαγίου στο ύψος μεταξύ του δεύτερου και του τρίτου τελευταίου πλευρού,
                           
                        
                              M
                           
                           
                              =
                           
                           
                              το πάχος του ραχιαίου μυός, σε χιλιοστά, το οποίο μετράται ταυτόχρονα και στο ίδιο σημείο με το F.
                           
                        Ο τύπος αυτός ισχύει για σφάγια βάρους μεταξύ 50 και 120 χιλιογράμμων.